*Pranešimas žiniasklaidai, 2019 m. birželio 12 d.*

**Vilniuje – 3 nauji fontanai: verslo kvartale „Business Stadium“ pradėjo veikti vandens kaskados**

**Buvusioje Žalgirio stadiono teritorijoje plėtojamame biurų kvartale „Business Stadium“ pradėjo veikti kaskadiniai fontanai – vienas iš pagrindinių čia kuriamos viešosios infrastruktūros elementų.**

Trys fontanai Rinktinės gatvėje, greta verslo centro „Business Stadium West“ ir viešbučio „Courtyard by Marriott“ pradėjo veikti praėjusią savaitę. Kvartalą plėtojanti UAB „Hanner“ vėliau planuoja paleisti ir daugiau fontanų šioje teritorijoje.

„Kurdami šį centrinėje miesto dalyje esantį verslo kvartalą, didžiulį dėmesį kreipėme į viešąsias erdves. Šiuo metu baigiame darbus promenadoje, kuri taps viso kvartalo ašimi, laiko praleidimo vieta tiek verslo centrų darbuotojams, tiek praeinantiems miestiečiams ir svečiams. Siekiame „Business Stadium“ dirbantiems žmonės sukurti malonią aplinką, kad jie jaustųsi kuo geriau ir komfortabiliau“, – teigia „Hanner“ valdybos pirmininkas Arvydas Avulis.

Kiekvienas iš pradėjusių veikti fontanų yra skirtingo aukščio ir statumo, turi po du laiptuotus ir skirtingu kampu įrengtus paviršius, todėl vanduo kaskadomis teka nevienodu greičiu. Šių fontanų architektūrinius ir dizaino sprendinius sukūrė „Martha Schwartz Partners“ biuras Londone, o techninius vandens tiekimo, cirkuliavimo ir valymo sprendinius įgyvendino Lietuvos kompanija UAB „Poolservice.LT“.

„Tekančiame vandenyje atsispindi saulės šviesa, sukurdama raibuliuojantį šviesos ir vandens žaismą. Šiais skirtingais vandens tėkmės sukeliamais garsais ir saulės atspindžiais vandenyje yra išgaunamas erdvinis, natūraliai gamtoje tekančio sraunaus upelio vaizdas ir garsas“, – pasakoja „Poolservice.LT“ direktorius Mantvydas Šakalys.

Pasak jo, siekiama, kad žmonės miesto centre galėtų pasijusti tarsi būdami gamtoje prie sraunaus upelio.

„Tad čia dirbantys, netoliese gyvenantys ar tiesiog šioje miesto vietoje besilankantys žmonės turi puikią galimybę mieste gauti natūralaus vandens garso ir šviesos terapiją“, – teigia M. Šakalys.

Išskirtinį vaizdą fontanai kurs ir sutemus. Kiekviename krioklyje yra paslėptai sumontuotas LED apšvietimas, kuris tamsiuoju paros metu apšviečia kaskadomis tekantį vandenį, suteikdamas aplinkai išskirtinumo ir tam tikros romantikos.

Anot M. Šakalio, kriokliuose per valandą uždara apytakine sistema cirkuliuojantys 130 tūkst. litrų vandens yra nuolat valomi mechaninių filtrų su smėlio higieniniu užpildu pagalba. Jei pradeda jo trūkti, pavyzdžiui, jis išgaruoja, vandens kiekis papildomas automatiškai iš vandentiekio tinklo. Tuo besirūpinančios technologinės įrangos čia besilankantys nemato – ji sumontuota požeminėje automobilių saugojimo aikštelėje.

Iš viso į kvartalo „Business Stadium“ viešąsias erdves, kurias kūrė pasaulinio masto kraštovaizdžio architektūros kompanija „Martha Schwartz Partners“, „Hanner“ ketina investuoti 2 mln. eurų.

Be jau veikiančio viešbučio „Courtyard by Marriott“ ir verslo centro „Business Stadium West“, šiuo metu kvartale taip pat statomas antras biurų pastatas „Business Stadium North“, paskelbtas konkursas trečiajam – „Business Stadium North East“ – projektuoti.

Bendrai į buvusio Žalgirio stadiono teritoriją, kurioje plėtojamas kvartalas „Business Stadium“ ir gyvenamųjų namų projektas „Centro rezidencija“, planuojama investuoti daugiau nei 200 mln. eurų.

**Kontaktai žiniasklaidai:**

Matas Noreika

+370 656 12252

[matas@gravitas.lt](mailto:matas@gravitas.lt)